ഭിന്നതകള് പരിഹരിക്കേണ്ടത് സന്ധി സംഭാഷണങ്ങളിലൂടെ അമീര് ദോഹ: അഭിപ്രായ ഭിന്നതകള്ക്കും പ്രതിസന്ധികള്ക്കും പരിഹാരം കാണേണ്ടത് സമാധാനപരമായ മാര്ഗങ്ങളിലൂടെയാണെന്ന് ഖത്തര് അമീര് ശൈഖ് തമീം ബിന് ഹമദ് ആല്ഥാനി. അഫ്ഗാന് വിഷയത്തില് ഇറ്റാലിയന് പ്രധാനമന്ത്രി മരിയോ ദ്രാഗി തലസ്ഥാനമായ റോമില് വിളിച്ചു ചേര്ത്ത ജി20 യോഗത്തില് സംസാരിക്കുകയായിരുന്നു അമീര്. ഉദ്ഘാടന സെഷനില് വിഡിയോ കോണ്ഫറന്സിലൂടെയായിരുന്നു അമീര് സംസാരിച്ചത്. അഫ്ഗാനിസ്താനില് വികസനവും പുരോഗതിയും കൊണ്ടുവരുന്നതിന് മുമ്ബ് അവിടെയുള്ള ജനതയുടെ സുരക്ഷിതത്വവും സ്ഥിരതയും ഉറപ്പുവരുത്തേണ്ടതുണ്ടെന്നും ഖത്തര് ഇക്കാര്യത്തില് പ്രതിജ്ഞാബദ്ധമാണെന്നും അമീര് ശൈഖ് തമീം ബിന് ഹമദ് ആല്ഥാനി വ്യക്തമാക്കി. അഫ്ഗാന് വിഷയത്തിലെ സുപ്രധാന യോഗം വിളിച്ചു ചേര്ത്ത ഇറ്റാലിയന് പ്രധാനമന്ത്രിക്ക് പ്രത്യേക നന്ദി അറിയിക്കുന്നതായും അദ്ദേഹം പറഞ്ഞു.2020 ഫെബ്രുവരി 29ന് അമേരിക്കയും താലിബാനും തമ്മില് ദോഹയില് ഒപ്പുവെച്ച ഉടമ്ബടി പ്രകാരമാണ് അഫ്ഗാനിലെ സമാധാന ശ്രമങ്ങളെന്നും ഇരുകക്ഷികളും തമ്മിലുള്ള നേരിട്ടുള്ള സംഭാഷണങ്ങളാണ് കരാര് ഒപ്പുവെക്കുന്നതിലേക്ക് നയിച്ചതെന്നും അമീര് വിശദീകരിച്ചു. അഫ്ഗാന് കക്ഷികള് തമ്മിെല സംഭാഷണം, അഫ്ഗാനിസ്താനില്നിന്നുള്ള സഖ്യസേനയുടെ പിന്വാങ്ങല്, മറ്റു രാജ്യങ്ങള്ക്കെതിരായ നീക്കത്തിന് അഫ്ഗാന് മണ്ണ് ഉപയോഗപ്പെടുത്താതിരിക്കല് തുടങ്ങി നിരവധി വകുപ്പുകള് ചേര്ന്നതാണ് ദോഹയില് ഒപ്പുവെച്ച ഉടമ്ബടി. ഉടമ്ബടി പ്രകാരം അഫ്ഗാനിസ്താനില് സമാധാനവും സ്ഥിരതയും ഉറപ്പുവരുത്താന് നിലവിലെ ഇടക്കാല സര്ക്കാറിന് പൂര്ണ ഉത്തരവാദിത്തമുണ്ട്. അതോടൊപ്പം അഫ്ഗാനിസ്താനില് മാനുഷിക സഹായങ്ങള് ഉറപ്പാക്കുന്നതിനും ദുരിതാശ്വാസ പ്രവര്ത്തനങ്ങള്ക്കും അന്താരാഷ്ട്ര സമൂഹത്തിനും ചുമതലകളേറെയാണ്. അതിനിയും വൈകിപ്പിക്കരുത് അമീര് ആവശ്യപ്പെട്ടു. അഫ്ഗാനിസ്താന് നല്കുന്ന സഹായം ഇനിയും തുടരണം. യു.എന് സംവിധാനങ്ങളുപയോഗിച്ച് നല്കിവരുന്ന സഹായങ്ങള് തുടരേണ്ടതുണ്ട്. അതോടൊപ്പം നിലവിലെ കലുഷിത സാഹചര്യങ്ങള് പരിഹരിക്കുന്നതിനും അയവ് വരുത്തുന്നതിനും പരസ്പര സഹകരണവും ചര്ച്ചകളും തുടരുകയും ചെയ്യണം. അഫ്ഗാനിസ്താനിലെ നിര്മാണ, വികസന ശ്രമങ്ങള്ക്ക് കൂടുതല് പ്രാധാന്യം നല്കേണ്ടിയിരിക്കുന്നു, പ്രത്യേകിച്ച് മാനുഷിക വികസനം. ഇടക്കാല സര്ക്കാര് ഇതിനായി പ്രത്യേക പദ്ധതികളും പാക്കേജുകളും രൂപപ്പെടുത്തി നടപ്പാക്കണം. അഫ്ഗാനിസ്താനില്നിന്ന് വിവിധ ദേശങ്ങളിലുള്ള പൗരന്മാരെയും കുടുംബത്തെയും പുറത്തെത്തിക്കുന്നതിനും അഫ്ഗാന് ജനതയുടെ യാത്രകള്ക്കും ഖത്തര് ഇപ്പോഴും ശ്രമങ്ങള് തുടരുകയാണ്. കാബൂള് അന്താരാഷ്ട്ര വിമാനത്താവളം വീണ്ടും പ്രവര്ത്തന സജ്ജമാക്കുന്നതില് ഖത്തറില്നിന്നുള്ള സാങ്കേതിക വിദഗ്ധരുടെ പങ്ക് നിര്ണായകമാണെന്നും കേവലം 10 ദിവസത്തിനുള്ളിലാണ് സിവില് വിമാനങ്ങളെ സ്വീകരിക്കുന്നതിന് വിമാനത്താവളത്തെ പ്രാപ്തമാക്കിയതെന്നും അമീര് വ്യക്തമാക്കി. മനുഷ്യാവകാശങ്ങളും പൗരന്മാരുടെ അവകാശങ്ങളും ഒരിക്കലും ഇസ്ലാമിക നിയമങ്ങളുമായി ഏറ്റുമുട്ടരുത്. അതേസമയം, നീതിയിലും സമത്വത്തിലും കാരുണ്യത്തിലും അധിഷ്ഠിതമാണ് ശരീഅ നിയമങ്ങള്. ഖത്തറില് നിയമനിര്മാണത്തിെന്റ അടിസ്ഥാനം ഇസ്ലാമിക നിയമവ്യവസ്ഥ ശരീഅ ആണ്. വനിതകള്ക്ക് അര്ഹമായ പ്രാതിനിധ്യം എല്ലായിടങ്ങളിലും നല്കുന്നുണ്ട്. ഇസ്ലാമിക രാജ്യങ്ങളില് സമൂഹത്തിെന്റ നേര്പാതിയായ വനിതകളെ ഒഴിവാക്കിയുള്ള സാമൂഹിക വികസനം അസാധ്യമാണ്. തൊഴിലിടങ്ങളിലും വിദ്യാഭ്യാസ രംഗങ്ങളിലും അവര്ക്ക് അര്ഹമായ പങ്കാളിത്തം നല്കണം. അവസാനമായി, അഫ്ഗാന് ജനതക്കൊപ്പമാണ് ഖത്തര്. അവര്ക്കാണ് പിന്തുണ. അന്തസ്സോടെയും സമാധാനത്തിലും പരസ്പ സഹിഷ്ണുതയിലും ജീവിക്കാന് അവര്ക്ക് അവകാശമുണ്ട്. ജനങ്ങള്ക്കിടയില് ഒരുവിധ വിവേചനവും പാടില്ല. ജി20 രാജ്യങ്ങളിലെ നേതാക്കളും അന്താരാഷ്ട്ര സമൂഹവും അഫ്ഗാന് വിഷയത്തില് തങ്ങളുടെ ഉത്തരവാദിത്തം കാര്യക്ഷമമായി നിറവേറ്റണമെന്നും അമീര് വ്യക്തമാക്കി.